KOMUNALNO DRUŠTVO IVANKOVO d.o.o.

ZA KOMUNALNE DJELATNOSTI

**OPĆI UVJETI KORIŠTENJA**

**GROBLJANSKIH USLUGA**

Ivankovo, ožujak 2018. godine

 Na temelju odredaba Zakona o grobljima (NN br. 19/98., 50/12. i 89/17.), članka 29. Odluke o grobljima na području općine Ivankovo (Službeni vjesnik Vukovarsko-srijemske županije broj 5/18.) i članka 6. Poslovnika o radu uprave Komunalnog društva Ivankovo d.o.o. Klasa: 030-01/18-01/3, Urbroj: 2188/03-03-18-1, od 1. veljače 2018., donosim

**OPĆE UVJETE**

**KORIŠTENJA GROBLJANSKIH USLUGA**

I. OPĆE ODREDBE

Članak 1.

Ovim Općim uvjetima korištenja grobljanskih usluga (u daljnjem tekstu: Opći uvjeti) utvrđuje se red i pravila na grobljima, održavanje groblja, uređenje groblja te obavljanje poslova ukopa.

Članak 2.

Groblje je ograđeni prostor zemljišta na kojem se nalaze grobna mjesta, komunalna infrastruktura i prateći objekti.

Pratećim objektima smatraju se mrtvačnica, dvorana za izlaganje na odru, prostorije za ispraćaj umrlih i sl.

Na području općine Ivankovo postoje sljedeća groblja u naseljima:

1. Ivankovo,

2. Retkovci i

3. Prkovci.

Groblja navedena u prethodnom stavku ovog članka su komunalni objekti Općine Ivankovo.

Članak 3.

Na grobljima iz članka 2. ovih Općih uvjeta ukapaju se u pravilu umrli koji imaju prebivalište na području općine Ivankovo.

Na grobljima na području općine Ivankovo mogu se ukapati i ostali umrli koji nisu imali prebivalište na području općine Ivankovo, ukoliko su korisnici grobnog mjesta ili imaju osigurano grobno mjesto u obiteljskom grobu ili grobnici i imaju suglasnost korisnika grobnog mjesta.

Iznimno, kada nastane potreba za ukopom umrlog koji je živio u stranoj državi, a koji je rođen i bio stanovnik Općine Ivankovo, može se ukopati na groblja na području općine Ivankovo ukoliko ima osigurano grobno mjesto u obiteljskom grobu ili grobnici i ima suglasnost korisnika grobnog mjesta.

Umrlog se može ukopati i na groblju koje je on odredio za života ili koje odredi njegova obitelj odnosno osoba koja je dužna skrbiti o njegovu ukopu.

Članak 4.

Grobljima iz članka 2. upravlja Jedinstveni upravni odjel Općine Ivankovo (u daljnjem tekstu: Uprava groblja) prema uvjetima i na način propisan Zakonom o komunalnom gospodarstvu, Zakonom o grobljima i drugim propisima.

Upravljanje grobljem obuhvaća dodjelu grobnih mjesta, vođenje grobnih očevidnika, registara i naplatu godišnje grobne naknade, uređenje, održavanje i rekonstrukciju groblja, na način koji odgovara tehničkim i sanitarnim uvjetima, pri čemu treba voditi računa o zaštiti okoliša, a osobito o krajobraznim i estetskim vrijednostima.

Grobljem se upravlja pažnjom dobroga gospodara i na način kojim se iskazuje poštovanje prema umrlima.

Članak 5.

Uprava groblja obavlja slijedeće aktivnosti:

* utvrđuje raspored grobnih mjesta,
* dodjeljuje grobna mjesta na korištenje,
* izdaje rješenja i vrši naplatu godišnje grobne naknade,
* vodi grobne očevidnike i registre.

II. RED I PRAVILA NA GROBLJIMA

Članak 6.

Groblje je otvoreno za posjet:

* u zimskom razdoblju (od 1.listopada do 31.ožujka) od 7,00 do 17,00 sati,
* u ljetnom razdoblju (od 1. travnja do 30. rujna) od 7,00 do 20,00 sati.

Članak 7.

Građanima je dopušteno čišćenje, uređivanje, zalijevanje cvijeća na grobovima njihovih pokojnika, bez posebnog odobrenja Uprave groblja. Čišćenje se obavlja tako da se susjedni grobovi ne oštećuju. Otpad se odlaže u koševe.

Članak 8.

Građani su dužni na groblju održavati potpuni mir i moraju se ponašati kako to odgovara mjestu i dužnom poštovanju prema mrtvima. Građani su dužni pridržavati se naloga i uputa ovlaštenih osoba ako se te upute tiču održavanja reda i mira na groblju.

Djeca ispod 10 godina starosti imaju pristupa na groblju samo uz pratnju odraslih osoba.

Članak 9.

Na groblju je izričito zabranjeno:

* prljati grobove, putove, staze i uređaje,
* obavljati bilo kakvu trgovinu,
* dovoditi pse i druge životinje,
* ulaziti u mrtvačnicu bez prethodnog odobrenja Komunalnog društva,
* oštećivanje i uništavanje opreme na grobnim mjestima,
* oštećivanje i uništavanje zelenih površina na groblju, ograda, objekata i druge opreme na groblju,
* kretati se izvan staza namijenjenih za prolaz između grobnih mjesta i prelaziti preko grobnih mjesta,
* odlaganje otpada izvan za to određenog mjesta,
* odnošenje cvijeća, ukrasa i opreme s tuđih grobnih mjesta,
* postavljati nepristojne natpise slike ili bilo kakve reklame,
* zabava, glasan govor i slično ponašanje koje je protivno održavanju potrebnog pijeteta prema mrtvima na groblju.

 Na groblja smiju ulaziti samo ona vozila koja se upotrebljavaju za rad na groblju ili prijevoz umrlog. Svaki drugi prijevoz preko grobljanskih cesta je zabranjen.

Članak 10.

 Zabranjeno je narušavanje mira i dostojanstva groblja.

 Osobe koje se nedolično ponašaju na groblju, bit će udaljene s groblja.

 Na grobljima je zabranjeno prosjačenje.

Članak 11.

 Na odgovarajućim mjestima na grobljima osigurati će se uvjeti za pravilno odlaganje otpada.

III. ODRŽAVANJE GROBLJA

Članak 12.

Groblja na području općine Ivankovo održava Komunalno društvo Ivankovo d.o.o. za komunalne djelatnost (u daljnjem tekstu: Komunalno društvo). Komunalno društvo obavlja i poslove ukopa umrlih.

 Kapelama i drugim objektima na groblju, koji su namijenjeni za obavljanje vjerskih obreda, upravljaju one vjerske zajednice kojima ti objekti pripadaju.

Članak 13.

Pod održavanjem groblja smatra se održavanje i čišćenje zemljišta, staza, parkirališta i putova na groblju, održavanje i čišćenje prostora i zgrada za obavljanje ispraćaja i ukopa umrlih, uređenje i održavanje zelenila, čišćenje groblja i zbrinjavanje otpada, kao i provođenje reda na groblju.

Cvijeće i vijence položene na humak grobnog mjesta nakon ukopa, Komunalno društvo će ukloniti u dogovoru s korisnikom grobnog mjesta.

Članak 14.

 Komunalno društvo:

* vodi nadzor nad radnicima koji rade na groblju, da savjesno obavljaju svoju dužnost,
* naređuje uklanjanje s grobova osušenog cvijeća i vijenaca na za to određeno mjesto,
* vodi brigu da trava bude pokošena i odstranjena s groblja,
* pregledava, naročito ljeti, novo zatvorene grobove i određuje da se nastale pukotine zatrpaju vlažnom zemljom,
* brine da uvijek budu pripremljene jame za sahranu umrlih i da umrli budu propisano sahranjeni,
* vodi brigu da se grobnica i grobovi ne oštećuju i izvještava Upravu groblja o primijećenoj trošnosti i oštećenju grobnice,
* brine da se ekshumacija provodi na propisan način,
* daje strankama obavijesti u pogledu sahrane,
* obavlja ostale poslove po potrebi.

IV. UREĐENJE GROBLJA

Članak 15.

 Za gradnju grobnica, postavljanje ili obnovu nadgrobnih spomenika korisnik grobnog mjesta podnosi zahtjev Upravi groblja i uplaćuje odgovarajuću naknadu.

Uprava groblja izdaje odobrenje uz slijedeće uvjete:

* Nadgrobni spomenik mora se izgraditi tako da njegovi rubni dijelovi budu udaljeni od susjednog spomenika najmanje 15 cm. Ukoliko to zbog rasporeda postojećih grobnih mjesta nije moguće, razmak će odredit Uprava groblja.
* Korisnik grobnog mjesta odnosno izvođač radova mora prethodno od Uprave groblja zatražiti utvrđivanje površine za izgradnju betonskih temelja i postavljanje nadgrobnog spomenika te upute o izvođenju radova.

Uprava groblja će zabraniti radove onom izvođaču radova koji započne s radom bez ispunjenih uvjeta iz ovog članka.

Članak 16.

 Prilikom izvođenja radova, izvođači su dužni pridržavati se odredbi Općih uvjeta, a naročito:

* radovi se moraju izvoditi na način da se do najveće mjere očuva mir i dostojanstvo na groblju, a mogu se obavljati samo u radne dane,
* građevni materijal može se držati na groblju samo kraće vrijeme koje je neophodno za obavljanje radova,
* za prijevoz materijala potrebnog prilikom izvođenja radova mogu se koristiti samo za to određeni putovi i staze,
* u slučaju prekida radova, kao i poslije njihova završetka, izvođač je dužan bez odlaganja radilište dovesti u prijašnje stanje.

Članak 17.

 Radovi se ne mogu izvoditi u sljedećim slučajevima:

* za vrijeme ukopa,
* za vrijeme državnih praznika i nedjeljom,
* za vrijeme vjerskih praznika,
* na dan mrtvih,
* za vrijeme održavanja spomena komemoracije.

Komunalno društvo može zabraniti rad na groblju svakom izvođaču radova koji se ne pridržava odredaba ovih Općih uvjeta.

Članak 18.

Grobna mjesta koja se oštete prilikom izvođenja radova ili obavljanja ukopa moraju se odmah, a najkasnije u roku od 15 dana urediti i dovesti u prijašnje stanje.

Troškove oko uspostave prijašnjeg stanja snosi osoba na čiji se zahtjev obavljaju radovi, odnosno ukop.

Članak 19.

 Izgradnja nadgrobnog spomenika neće se odobriti na grobnom mjestu koje se prema Odluci o grobljima na području općine Ivankovo smatra općim grobom.

Članak 20.

Korisnik grobnog mjesta odlučuje o obliku i načinu uređenja grobnog mjesta, po prethodnoj suglasnosti Uprave groblja.

Materijal od kojeg se izrađuju nadgrobni spomenici mora biti trajan (kamen, beton i sl.), a sami spomenici po obliku i načinu izvedbe moraju biti u skladu s okolinom i s mjesnim običajima.

Ako nadgrobni spomenik bude izgrađen protivno suglasnosti Uprave groblja, korisnik grobnog mjesta dužan je izgrađeni dio uskladiti sa suglasnošću, a ako to nije moguće, nadgrobni spomenik treba ukloniti. U protivnom će to provesti Uprava groblja na teret korisnika grobnog mjesta.

Članak 21.

 O uređenju i održavanju grobnih mjesta moraju se brinuti njihovi korisnici, na način da se grobno mjesto i prostor oko grobnog mjesta drži u redu i čistoći.

Nastali otpad korisnici grobnog mjesta dužni su odlagati na zato određeno mjesto.

Ako korisnik ne brine o održavanju grobnog mjesta, Uprava groblja upozorit će ga na obvezu i odrediti mu rok u kojem se grobno mjesto mora urediti. Ukoliko korisnik ne uredi grobno mjesto u određenom roku, Uprava groblja uredit će grobno mjesto na trošak korisnika.

Članak 22.

 Uređenje i održavanje groblja, Komunalno društvo će obavljati kontinuirano na način da groblja budu uredna, a objekti u funkcionalnom smislu ispravni.

Članak 23.

Komunalno društvo će mrtvačnicu i ostale objekte na grobljima održavati u ispravnom stanju, održavati red i čistoću, te prema potrebi izvršiti dezinfekciju.

V. OBAVLJANJE POSLOVA UKOPA

Članak 24.

Pod poslovima ukopa podrazumijeva se organiziranje i obavljanje ukopa umrloga.

Poslovi organiziranja i obavljanja ukopa su poslovi smještaja umrloga u mrtvačnicu, priprema grobnog mjesta (iskop grobne jame odnosno otvaranje grobnice), prijevoz umrloga od mrtvačnice do grobnog mjesta, ukop umrloga i zatrpavanje grobne jame, odnosno zatvaranje grobnice, te uređenje grobnog mjesta nakon ukopa.

Sve poslove vezane uz ukop umrle osobe koji se obavljaju na groblju i u pratećim građevinama vrši isključivo Komunalno društvo.

Članak 25.

Pravo ukopa uz korisnika grobnog mjesta imaju i članovi njegove obitelji.

Članovima obitelji korisnika grobnog mjesta, u smislu ovih općih uvjeta, smatraju se supružnik korisnika, izvanbračni supružnik, potomci i posvojena djeca i njihovi supružnici te roditelji korisnika grobnog mjesta.

Korisnik grobnog mjesta može dopustiti privremeni ukop i drugim osobama, o čemu je dužan pismenom izjavom obavijestiti Upravu groblja.

Nakon smrti korisnika grobnog mjesta korištenje grobnog mjesta stječu njegovi nasljednici.

Nasljednik iz prethodnog stavka dužan je Upravi groblja dokazati da je naslijedio pravo korištenja grobnog mjesta dostavom pravomoćnog rješenja o nasljeđivanju te zatražiti prijenos prava korištenja grobnog mjesta u Grobnom očevidniku.

Do pravomoćnosti rješenja o nasljeđivanju grobnog mjesta u njega se mogu ukapati osobe koje su u trenutku smrti korisnika grobnog mjesta bili članovi njegove obitelji.

Korisnik može korištenje grobnog mjesta ugovorom ustupiti trećim osobama bez naknade.

Osobe koje steknu pravo korištenja grobnog mjesta dužne su ovjereni ugovor kod javnog bilježnika dostaviti Upravi groblja radi upisa novog korisnika u Grobni očevidnik.

Korisnici grobnih mjesta koji ugovorom ustupe pravo korištenja ne mogu kasnije ugovorom ili rješenjem stjecati pravo korištenja drugog grobnog mjesta na istom groblju.

Oprema i uređaj groba izgrađeni na grobnom mjestu smatraju se nekretninom pa, stoga, ako uz ustupanje grobnog mjesta prodaje ili na drugi način prenosi vlasništvo opreme, odnosno uređaja groba koji su izgrađeni na grobnom mjestu, novi korisnik grobnog mjesta dužan je uz ugovor o ustupanju Upravi groblja priložiti i dokaz o uplaćenom porezu na promet te nekretnine.

Članak 26.

 Komunalno društvo će omogućiti obitelji ili skrbniku korištenje mrtvačnice te smještaj pokojnika u hladnjaču.

Mrtvačnica je otvorena za korištenje na dan sahrane od 8,00 sati do ukopa.

U prostorijama mrtvačnice nije dozvoljeno:

* unošenje stvari, naprava i uređaja koji mogu izazvati požar ili eksploziju i prouzročiti bilo kakvu drugu neugodu, opasnost ili materijalnu štetu, kao što su: zapaljene svijeće, svijećnjaci s otvorenim plamenom, električne i druge grijalice i sl., osim elektronskih svijeća (nakon zatvaranja mrtvačnice),
* uvođenje kućnih ljubimaca i drugih životinja,
* ulaz djeci mlađoj od 10 godina bez pratnje odraslih članova obitelji;
* bacanje otpada u prostorijama mrtvačnice i izvan nje,
* oštećivanje i uništavanje inventara,
* pristup u prostor mrtvačnice bez odobrenja Uprave groblja u vrijeme koje nije određeno za posjetu,
* pušenje u prostorijama mrtvačnice,
* stvaranje buke koja narušava mir i spokoj.

Članak 27.

Ekshumacija umrlih osoba obavlja se pod uvjetima i na način koji su uređeni posebnim propisima.

Ekshumacija umrle osobe obavlja se u pravilu od 1.listopada do 30 travnja.

Članak 28.

 Naknadu Komunalnom društvu za obavljeni ukop podmiruje obitelj odnosno naručitelj ukopa po Cjeniku Komunalnog društva o uslugama ukopa.

Članak 29.

 O ukopu umrlog dužna se brinuti osoba koja je prema pozitivnim propisima bila obvezna da ga uzdržava odnosno da se o njemu brine. Ako ne postoji osoba iz prethodnog stavka ili ako osoba nije u mogućnosti da osigura ukop, ukop će osigurati Uprava groblja ukoliko je osoba imala prebivalište na području Općine Ivankovo.

 Zakonom o socijalnoj skrbi (NN br. 157/13., 152/14., 99/15., 52/16., 16/17., 130/17.) socijalno ugroženim osobama omogućeno je podmirenje osnovnih troškova ukopa.

Članak 30.

Naručitelj ukopa je svaka fizička ili pravna osoba koja je uz predočenje i predaju dozvole za ukop umrle osobe, a po potrebi i drugih isprava, preuzela obveze podmirenja troškova ukopa.

Članak 31.

Naručitelj ukopa dužan je prijaviti i zatražiti obavljanje ukopa ispunjavanjem posebnog obrasca kojeg propisuje Uprava groblja.

Članak 32.

Ukopi se obavljaju u vrijeme kad je groblje otvoreno za posjet.

Ukopi se u pravilu ne obavljaju nedjeljom i blagdanom.

Članak 33.

Nadzor nad provođenjem ovih Općih uvjeta obavlja odgovorna osoba Komunalnog društva.

Članak 34.

Odgovorna osoba Komunalnog društva u obavljanju nadzora iz članka 33. ovih Općih uvjeta ovlaštena je:

* upozoriti fizičke i pravne osobe o pravilima ponašanja na groblju,
* na poduzimanje određenih radnji u svrhu održavanja grobova.

Članak 35.

 Ovi Opći uvjeti stupaju na snagu danom donošenja, a objavit će se na oglasnim pločama Komunalnog društva.

**DIREKTOR**

**Antun Širanović, mag.iur.**

KLASA: 030-01/18-01/3

URBROJ: 2188/03-03-18-2

Ivankovo, 23. ožujka 2018.